**Juha Matti Kärkkäinen** (s. 31. maaliskuuta 1967 Kiuruvesi) on suomalainen liikemies ja lehtikustantaja, joka omistaa viidellä paikkakunnalla toimivan Kärkkäinen-tavarataloketjun. Tämän lisäksi hän kustantaa *KauppaSuomi*-ilmaisjakelulehteä. Kärkkäinen on julkaisemiensa juutalaisvastaisten kirjoitusten johdosta saanut tuomion kiihottamisesta kansanryhmää vastaan. Hän on myös yksi uusnatsijärjestö Suomen vastarintaliikkeen tukijoista sekä äärioikeistolaisen Sinimustan liikkeen kannattaja.

Elämä ja ura
------------

Maanviljelijäperheeseen syntynyt Kärkkäinen aloitti liikemiesuransa vuonna 1988 kiertävänä torikauppiaana. Ensimmäisen oman myymälänsä hän avasi Ylivieskaan vuonna 1991. Vuonna 2009 yritys hakeutui velkasaneeraukseen. Nykyään Kärkkäinen Oy on Suomen neljänneksi suurin halpamyymäläketju, jolla on liikkeet Ylivieskassa, Oulussa, Iissä, Lahdessa ja Jyväskylässä. Lisäksi Kärkkäisen omistuksessa on ravintoloita, autohuoltamoita, kiinteistökehitysyhtiö ja ilmaisjakelulehti. Vuonna 2019 perustettu teknistä tukkukauppaa harjoittava Suomi Trading Oy on myös Kärkkäisen hallussa, yrityksen hallituksen jäsenet ovat Juha ja Leena Kärkkäinen.  Kärkkäinen toimii sijoittajana. Hänen sijoituskumppaneihin on kuulunut muun muassa entinen pääministeri Juha Sipilä.

Vuonna 2023 Kärkkäinen herätti huomiota laskeutumalla Jyväskylässä puistoon helikopterinsa kyydissä ilman maanomistajan, Jyväskylän kaupungin, lupaa.

Kärkkäinen asuu puolisonsa Leena Kärkkäisen kanssa Ylivieskassa. Perheessä on 10 lasta. Vuonna 2014 Ylivieskan kaupunki palkitsi Kärkkäisen ansioistaan *Pro Ylivieska* -mitalilla.

Näkemyksiä
----------

*Helsingin Sanomien* julkaisemassa artikkelissa Kärkkäinen kuvataan maailmankatsomukseltaan äärioikeistolaiseksi, joka radikalisoitui vietettyään vuodet 2006–2007 Yhdysvalloissa. Suomeen palattuaan hän lakkautti yrityksensä *Iso Magneetti* -mainoslehden ja perusti sen tilalle *Magneettimedian*, jonka päätoimittajaksi Kärkkäinen ryhtyi. Myöhemmin hän alkoi myös tekemään yhteistyötä uusnatsien kanssa.

Vuonna 2013 Kärkkäinen tuomittiin *Magneettimediassa* julkaistujen juutalaisvastaisten kirjoitusten vuoksi sakkorangaistukseen kiihottamisesta kansanryhmää vastaan. Rovaniemen hovioikeudessa Kärkkäisen todistajana oli Suomen vastarintaliikkeen silloinen johtaja Juuso Tahvanainen. Tuomion myötä Kärkkäinen luopui *Magneettimediasta* ja perusti tilalle uuden *KauppaSuomi*-ilmaisjakelulehden, jossa on myös julkaistu juutalaisvastaisia kirjoituksia. *Magneettimedia* jatkoi verkkojulkaisuna, ja vuonna 2015 Kärkkäinen luovutti sen oikeudet Suomen vastarintaliikkeelle. Tuomion johdosta Kärkkäinen myös erosi yrityksensä toimitusjohtajan tehtävästä neljän kuukauden ajaksi mutta palasi jälleen lokakuussa 2013 uuden toimitusjohtajan irtisanottua itsensä. Tammikuussa 2017 paljastui, että Kärkkäinen oli toimittanut eri valmistajien tuotteita myyntiin Suomen vastarintaliikkeen verkkokauppaan.

Kärkkäisen tavarataloissa on myyty yhdysvaltalaisen antisemitistin ja valkoisen ylivallan kannattajan David Duken tunnettua propagandakirjaa *Juutalainen ylivalta*. Kärkkäisen julkaisemiin juutalaisvastaisiin teksteihin ovat ottaneet kantaa myös Israelin Suomen-suurlähettiläs sekä juutalaisvastaisuutta tutkiva yhdysvaltalainen Simon Wiesenthal -keskus, joka vaati kannanottoa Suomen tasavallan presidentti Sauli Niinistöltä.

Keväällä 2021 Kärkkäinen allekirjoitti Sinimusta liike -puolueen kannatusilmoituksen.

Vuonna 2021 Kärkkäinen kehotti tavaratalojen työntekijöitään sisäisessä sähköpostissa olemaan ottamatta koronavirusrokotetta. Viestin saatteena oli linkki MV-median sivustolle. Saman vuoden lokakuussa Kärkkäinen yhdisti presidentti Niinistön salaliittoon nimittämällä tätä "Nwo-kätyriksi" ja kielsi holokaustin. Kärkkäisen kannanottojen vuoksi monet valmistajat ovat vetäneet tuotteensa pois Kärkkäisen tavarataloista. Muutamaa päivää myöhemmin Juha Kärkkäinen julkaisi tiedotteen, jossa hän pyysi anteeksi Niinistöltä ja lupasi lopettaa poliittiset ulostulot.

Lähteet
-------

1. 1 2 3 4  Rohkea vastuun kantaja *KauppaSuomi*.  19.4.2017. Viitattu 23.10.2017.
2. ↑  Kärkkäinen - Finder *finder.fi*. Viitattu 1.8.2020.
3. ↑  Kärkkäisen tuomio juutalaiskirjoituksista pysyi ennallaan *MTV3 Uutiset*.  17.10.2014. Viitattu 23.10.2017.
4. 1 2 3 4 5 6  Nieminen, Tommi: Näin halpahallipatruuna Juha Kärkkäinen radikalisoitui ja ryhtyi yhteistyöhön uusnatsien kanssa *Helsingin Sanomat*.  22.10.2014. Viitattu 23.10.2017.
5. 1 2  Puolueet | Näin Suomeen luotiin fasistinen puolue – HS kävi läpi tuhansien kannattajien listan, ja siltä löytyi iso joukko tunnettuja nimiä *Helsingin Sanomat*.  16.6.2023. Viitattu 3.8.2023.
6. ↑  Kärkkäinen hakeutui yrityssaneeraukseen *Yle Uutiset*.  7.8.2009. Viitattu 23.10.2017.
7. ↑  Suomi Trading Oy:n tiedot *Fonecta yrityshaku*.  7.9.2023. Viitattu 7.9.2023.
8. ↑  Hänninen, Jyri: Juha Sipilä uskoi pumppuhammasharjaan ja puukaasuttimeen – näin eteni ura enkelisijoittajana *Yle Uutiset*.  18.6.2017. Viitattu 25.10.2017.
9. ↑  Kaski, Heli: Kärkkäisen tavarataloyrittäjä laskeutui helikopterilla keskelle puistoa Jyväskylässä, kaupunki hämmentyi – laskeutumiseen ei ollut lupaa *Yle Uutiset*.  7.9.2023. Viitattu 7.9.2023.
10. ↑  Juha Kärkkäinen ja kolme muuta saivat Pro Ylivieska -mitalin *Kaleva*.  23.9.2014. Viitattu 23.10.2017.
11. ↑  Salminen, Solmu: Natsistisen lehtijutun kirjoittajaa ei ole olemassa – päätoimittaja siirtää vastuun juutalaisvainosta tuomitulle kustantajalle *Iltalehti*.  26.4.2017. Viitattu 30.10.2017.
12. ↑  Lehtonen, Marko-Oskari: Kärkkäinen toimittaa tarvikkeita uusnatseille – Kirvesvalmistaja järkyttyi yhteistyöstä: "Eihän tällainen voi jatkua" *Iltalehti*.  24.1.2017. Viitattu 23.10.2017.
13. ↑  Pikkarainen, Aleksanteri: Tavaratalo Kärkkäinen kehotti työntekijöitä kieltäytymään rokotuksesta – Liitto tyrmää: "Edesvastuutonta" *Iltalehti*.  18.8.2021. Viitattu 19.8.2021.
14. ↑  Huttunen, Otso: Tavaratalo Kärkkäisen toimitus­johtaja kertoo, miksi kehotti työn­tekijöitään kieltäytymään korona­rokotuksesta – näin asiantuntijat vastaavat *Ilta-Sanomat*.  18.8.2021. Viitattu 19.8.2021.
15. ↑  Tavarataloyrittäjä Kärkkäiseltä hurja syytös presidentti Sauli Niinistöstä: "Nwo-kätyri" – kiisti päivityksessään myös holokaustin *MTV Uutiset*.  24.10.2021. Viitattu 27.10.2021.
16. ↑  Kilpamäki, Heini: Suomalaisfirmat hylkäsivät salaliitto­teorioita viljelleen Kärkkäisen – muuttaako anteeksipyyntö mitään? *Iltalehti*.  27.10.2021. Viitattu 27.10.2021.